Μπράιαν Σμιντ

Ο **Μπράιαν Πωλ Σμιντ** (, γενν. 24 Φεβρουαρίου 1967) είναι Αμερικανός αστρονόμος-αστροφυσικός που εγκαταστάθηκε στην Αυστραλία και έλαβε την αυστραλιανή υπηκοότητα. Είναι γνωστός για τη χρήση των εκρήξεων υπερκαινοφανών αστέρων για την απόκτηση δεδομένων σχετικώς με τη φύση του Σύμπαντος. Ο Σμιντ μοιράσθηκε το Βραβείο Σω το 2006 και το Βραβείο Νόμπελ Φυσικής του 2011 με τους Σολ Περλμάτερ και Άνταμ Ρης, επειδή έδωσαν την ισχυρότερη ένδειξη ότι η διαστολή του Σύμπαντος επιταχύνεται.

## Οικογένεια και σπουδές
thumb|Συνέντευξη με τον Σμιντ μετά τη Διάλεξη των Βραβείων Νόμπελ
Ο Σμιντ ήταν μοναχοπαίδι και γεννήθηκε στη Μιζούλα (Μοντάνα), όπου ο πατέρας του, ο Ντάνα Σμιντ, εργαζόταν ως βιολόγος σε ιχθυοτροφείο. Στα 13 του ο Μπράιαν με την οικογένειά του εγκαταστάθηκε στο Άνκορεϊτζ της Αλάσκας, όπου τελείωσε το γυμνάσιο. Από παιδί, όπως έχει δηλώσει, ήθελε να γίνει μετεωρολόγος, αλλά μια ενασχόληση στην Εθνική Μετεωρολογική Υπηρεσία των ΗΠΑ στο Άνκορεϊτζ δεν τον ικανοποίησε ιδιαίτερα. Η απόφασή του να σπουδάσει αστρονομία, την οποία θεωρούσε ως «ένα μικρό χόμπι», λήφθηκε μόλις πριν την εγγραφή του στο πανεπιστήμιο. Ακόμα και τότε πίστευε ότι αργότερα θα έκανε κάτι άλλο στη ζωή του.

Το 1989 ο Σμιντ απεφοίτησε με διπλό πτυχίο, φυσικής και αστρονομίας, από το Πανεπιστήμιο της Αριζόνας. Κατόπιν πήρε μεταπτυχιακό (*Master*, 1992) και διδακτορικό (1993) στην αστρονομία από το Πανεπιστήμιο Χάρβαρντ. Η διδακτορική διατριβή του Σμιντ εκπονήθηκε υπό την εποπτεία του Ρόμπερτ Κίρσνερ και βασίσθηκε σε παρατηρήσεις υπερκαινοφανών τύπου II για τη μέτρηση της σταθεράς του Χαμπλ.

Στο Χάρβαρντ ο Σμιντ γνώρισε και τη μελλοντική του σύζυγο, την Αυστραλή Τζένιφερ («Τζένυ») Μ. Γκόρντον, που εκπονούσε τότε τη διδακτορική διατριβή της στα οικονομικά. Δεν δίστασε να την ακολουθήσει στην Αυστραλία, όπου και εγκαταστάθηκε μόνιμα το 1994, και την παντρεύτηκε.

## Σταδιοδρομία και έρευνες
Στην Αυστραλία ο Σμιντ βρήκε εργασία στο Αστεροσκοπείο του Όρους Στρόμλο του Αυστραλιανού Εθνικού Πανεπιστημίου το 1995. Είχε ήδη συνεργασθεί με τον Νίκολας Μπ. Σάντζεφ (*Nicholas B. Suntzeff*) δημιουργώντας την «Ομάδα αναζητήσεως υπερκαινοφανών υψηλού Z» (*High-Z Supernova Search Team*) για να μετρήσουν την (αναμενόμενη) επιβράδυνση της διαστολής του Σύμπαντος με χρήση των αποστάσεων των υπερκαινοφανών τύπου Ia. Το 1995 η ομάδα εξέλεξε τον Σμιντ ως επικεφαλής της. Τρία χρόνια αργότερα η ομάδα δημοσίευσε τη σημαντική δημοσίευση (με πρώτο όνομα στους συγγραφείς τον Άνταμ Ρης) με την απροσδόκητο εύρημα ότι ο ρυθμός της διαστολής του Σύμπαντος δεν επιβραδύνεται, αλλά αντιθέτως επιταχύνεται. Οι παρατηρήσεις της ομάδας έρχονταν σε αντίθεση με τα τότε επικρατούντα κοσμολογικά μοντέλα, που προέβλεπαν ότι η διαστολή του Σύμπαντος πρέπει να επιβραδύνεται. Για τον λόγο αυτόν, όταν εμφανίσθηκαν τα προκαταρκτικά αποτελέσματα ο Σμιντ θεώρησε ότι ήταν λανθασμένα και πέρασε τον επόμενο ενάμισυ μήνα προσπαθώντας να βρει πού είναι το λάθος. Δεν υπήρχε όμως κανένα λάθος: αντίθετα με τα αναμενόμενα, η παρατηρησιακή μέτρηση της φωτεινότητας και της μετατοπίσεως προς το ερυθρό των υπερκαινοφανών, τους είχε δείξει ότι οι γαλαξίες στους οποίους βρίσκονταν αυτοί οι εκρηγνυόμενοι αστέρες απομακρύνονταν επιταχυνόμενα ή, ισοδύναμα, ο χώρος μεταξύ αυτών και της Γης διαστελλόταν ταχύτερα τώρα από όσο στο παρελθόν. Στο ίδιο αποτέλεσμα κατέληξε σχεδόν ταυτοχρόνως η ομάδα «Πρόγραμμα Κοσμολογίας Υπερκαινοφανών» (*Supernova Cosmology Project*) με επικεφαλής τον Σολ Περλμάτερ. Τα συνδυασμένα αποτελέσματα από τις δύο αυτές ανεξάρτητες μελέτες οδήγησαν στην αποδοχή της θεωρίας του «επιταχυνόμενου Σύμπαντος» και προκάλεσαν νέες έρευνες για την κατανόηση της φύσεως του Σύμπαντος, καθώς και την αναβίωση της ιδέας της κοσμολογικής σταθεράς ή «σκοτεινής ενέργειας». Η ανακάλυψη του «επιταχυνόμενου Σύμπαντος» αποκλήθηκε «η ανακάλυψη της χρονιάς» από το περιοδικό *[[Science]]* το 1998.

Σήμερα ο Σμιντ ηγείται του προγράμματος του τηλεσκοπίου *SkyMapper* και της συνδεόμενης με αυτό «Επισκοπήσεως του Νότιου ουρανού» που θα συμπεριλάβει δισεκατομμύρια ουράνια σώματα, με τρόπο που θα επιτρέψει στην ομάδα να επιλέξει τα πιο ασυνήθιστα. Το 2014 ανεκοίνωσαν την ανακάλυψη του πρώτου αστέρα που δεν περιείχε καθόλου σίδηρο σε ανιχνεύσιμο επίπεδο, γεγονός που υποδεικνύει ότι είναι ένας πολύ παλαιός αστέρας, που ίσως να δημιουργήθηκε κατά την πρώτη περίοδο αστρογενέσεως που ακολούθησε την Αρχική έκρηξη της δημιουργίας του Σύμπαντος.

Ο Μπράιαν Σμιντ είναι πρόεδρος του Δ.Σ. της μη κερδοσκοπικής εταιρείας Astronomy Australia Limited και μέλος της διοικητικής επιτροπής του ARC Centre of Excellence for All-Sky Astrophysics (CAASTRO). Το 2012 ο Σμιντ διορίσθηκε για μια τηιετή θητεία στη συμβουλευτική επιτροπή του Questacon.

### Αντιπρύτανης
Στις 24 Ιουνίου 2015 ανακοινώθηκε ότι ο Σμιντ θα διαδεχόταν τον Ίαν Γιανγκ στη θέση του αντιπρύτανη του Αυστραλιανού Εθνικού Πανεπιστημίου (ANU), με θητεία που θα άρχιζε την 1η Ιανουαρίου 2016. Ο πρύτανης του ANU καθηγητής και πρώην υπουργός Γκάρεθ Έβανς δηλωσε τότε: «Ο Μπράιαν Σμιντ είναι σε θαυμάσια θέση να υπηρετήσει τη φιλοδοξία των ιδρυτών του ANUνα εξασφαλίσει μόνιμα τη θέση μας ανάμεσα στα μεγάλα πανεπιστήμια του κόσμου και ως κρίσιμου παράγοντα για τη χώρα ... Είχαμε ένα πεδίο «αστέρων» από Αυστραλούς και αλλοδαπούς υποψήφιους, και επιλέξαμε ένα ηγέτη που θα εμπνέει. ... Το όραμα του Μπράιαν, η ζωτικότητά του, το διεθνές του ανάστημα και οι επικοινωνιακές δεξιότητες θα φέρουν το εθνικό μας πανεπιστήμιο σε θέσεις που δεν είχε βρεθεί ποτέ πριν.» Ο Σμιντ παρέμεινε στο αξίωμα αυτό επί οκταετία, μέχρι το τέλος του 2023, οπότε τον διαδέχθηκε η πολιτισμική ανθρωπολόγος Τζένεβιεβ Μπελ.

### Υπέρ της επιστήμης
Η δημοσιότητα που έφερε το Βραβείο Νόμπελ έδωσε στον Σμιντ τη δυνατότητα να βοηθήσει το ευρύ κοινό να κατανοήσει γιατί η επιστήμη είναι σημαντική για την κοινωνία, και να ηγηθεί της υπερασπίσεως σχετικών θεμάτων.

#### Δημόσια εκπαίδευση
Μία από τις πρώτες ενέργειες του Σμιντ μόλις κέρδισε το Βραβείο Νόμπελ ήταν να δωρίσει 100 χιλιάδες δολάρια από τα χρήματα του μεριδίου του βραβείου του στο πρόγραμμα *PrimaryConnections*, μια πρωτοβουλία της Αυστραλιανής Ακαδημίας Επιστημών που βοηθεί τους δασκάλους των δημοτικών σχολείων. Από τότε συνέχισε να πιέζει για βελτιώσεις στο δημόσιο σχολείο, ιδίως στις φυσικές επιστήμες και τα μαθηματικά. Θεωρεί ως μείζον πρόβλημα ότι πολύ λίγοι δάσκαλοι έχουν εκπαιδευθεί σε κλάδους του «STEM» (επιστήμη-τεχνολογία-μηχανική-μαθηματικά). Από την άλλη, διετήρησε το προφίλ του ζητήματος επισκεπτόμενος δημοτικά σχολεία προσωπικά για να απαντά σε ερωτήσεις των παιδιών.

#### Χρηματοδότηση της επιστημονικής έρευνας
Ο Σμίντ είναι ισχυρός υποστηρικτής της χρηματοδοτήσεως της επιστημονικής έρευνας σε μακροπρόθεσμη και υπερκομματική βάση, καθοδηγούμενης από μια εθνική στρατηγική έρευνας. Συχνά έχει εκφράσει την ανησυχία του για το ότι η αβεβαιότητα για τη συνέχιση της χρηματοδοτήσεως από τη μια χρονιά στην άλλη και η έλλειψη συντονισμού καθιστούν δυσχερή την ίδρυση και επάνδρωση μεγάλων ερευνητικών εγκαταστάσεων, ή τη συμμετοχή σε πολυεθνικά ερευνητικά εγχειρήματα. 

#### Κλιματική αλλαγή
Ο Σμιντ προτρέπει τους ανθρώπους να δίνουν σημασία στην ομοφωνία των γνωμών των ειδικών επί της κλιματικής αλλαγής, αντί να βασίζουν τα συμπεράσματά τους στις ελλιπείς πληροφορίες που γνωρίζουν προσωπικά. Προλογίζοντας την αναφορά της Αυστραλιανής Ακαδημίας Επιστημών *The science of climate change: questions and answers*, ο Σμιντ σχολίασε: «Οποτεδήποτε έρχεται στη συζήτηση αυτό το θέμα, ποτέ δεν παύω να εκπλήσσομαι για το ότι κάθε άνθρωπος που συναντώ μετατρέπεται αυτομάτως σε ειδικό επί του θέματος ... Πιο εκπληκτική ακόμα είναι η τεράστια εμπιστοσύνη την οποία οι μη ειδικοί (επιστήμονες και μη επιστήμονες) έχουν για τη δική τους κατανόηση του θέματος.» Το 2014 στοιχημάτισε 10 χιλιάδες δολάρια από την περιουσία του με τον Μωρίς Νιούμαν, πρόεδρο της συμβουλευτικής επιτροπής επιχειρηματικότητας του Πρωθυπουργού το 2013-2015, ότι οι μέσες θερμοκρασίες παγκοσμίως θα αυξηθούν. Το 2015 παρουσίασε τη διακήρυξη της τελευταίας ημέρας της 65ης Συναντήσεως βραβευμένων με Νόμπελ στο Λίνταου, διακήρυξη που υπογράφηκε από 76 «νομπελίστες» και επιδόθηκε στον τότε Πρόεδρο της Γαλλίας Φρανσουά Ολλάντ, ως μέρος της Διασκέψεως COP21 για το κλίμα στο Παρίσι.

## Τιμητικές διακρίσεις
[thumb|255px|Οι [Σολ Περλμάτερ, Άνταμ Ρης και Μπράιαν Σμιντ κατά τη βράβευσή τους με το Βραβείο Σω στην Αστρονομία το 2006. Μια πενταετία αργότερα οι τρεις τους θα έπαιρναν και το Βραβείο Νόμπελ Φυσικής.]]
Ο Σμίντ τιμήθηκε με το πρώτο στην ιστορία «Βραβείο Αυστραλίας» (ή «έπαθλο Malcolm McIntosh») για επιτεύγματα στις φυσικές επιστήμες το 2000. Επίσης έχει λάβει το αστρονομικό Βραβείο Μποκ του Πανεπιστημίου Χάρβαρν το 2000, το Μετάλλιο Pawsey της Αυστραλιανής Ακαδημίας Επιστημών το 2001 και το Μετάλλιο Vainu Bappu της Αστρονομικής Εταιρείας της Ινδίας το 2002. Το 2006 μοιράσθηκε το Βραβείο Σω στην αστρονομία με τους Σολ Περλμάτερ και Άνταμ Ρης. Το επόμενο έτος ο Σμίντ και τα άλλα μέλη της «Ομάδας αναζητήσεως υπερκαινοφανών υψηλού Z» (όπως ορίζεται από τους συγγραφείς της δημοσιεύσεως του 1998) μοιράσθηκαν το Βραβείο Κοσμολογίας Γκρούμπερ (με έπαθλο ύψους 500 χιλιάδων δολαρίων) με τον Σολ Περλμάτερ και την ομάδα «Supernova Cosmology Project» (όπως ορίζεται από τους συγγραφείς της δημοσιεύσεως Perlmutter κ.ά. του 1999), για την ανακάλυψη της επιταχυνόμενης διαστολής του Σύμπαντος.

Η τριάδα Σμιντ-Ρης- Περλμάτερ κέρδισε το Βραβείο Νόμπελ Φυσικής το 2011 για τις παρατηρήσεις μακρινών υπερκαινοφανών που οδήγησαν στην ανακάλυψη του «επιταχυνόμενου Σύμπαντος».

Ο Σμιντ παρασημοφορήθηκε με το  Companion of the Order of Australia το 2013. Το 2011 ανακηρύχθηκε «Αυστραλός της Χρονιάς» από την εφημερίδα *The Australian*. Είναι εταίρος και μέλος του συμβουλίου της Αυστραλιανής Ακαδημίας Επιστημών, μέλος της Αμερικανικής Εθνικής Ακαδημίας Επιστημών, εταίρος της Βασιλικής Εταιρείας (από το 2012) και αλλοδαπό μέλος ισπανικής Βασιλικής Ακαδημίας Επιστημών.

Ο Σμιντ και η ομάδα «High-Z Supernova Search Team» μοιράσθηκαν το 2015 το Βραβείο Θεμελιώδους Φυσικής, που έχει έπαθλο 3 εκατομμυρίων δολαρίων.

Το 2012 ο Σμιντ τιμήθηκε με το Μετάλλιο Ντιράκ του Πανεπιστημίου της Νέας Νότιας Ουαλίας και το 2015 το Μετάλλιο Τιμής του Ινστιτούτου Νιλς Μπορ. Το 2023 εκλέχθηκε εταίρος και της Αυστραλιανής Ακαδημίας Τεχνολογικών Επιστημών και Μηχανικής (FTSE).

## Προσωπική ζωή
Ο Μπράιαν Σμιντ είναι έγγαμος, νυμφευμένος με την Αυστραλή Τζένιφερ («Τζένυ») Μ. Γκόρντον (*Jennifer M. Gordon*). Σήμερα κατέχει διπλή ιθαγένεια, τόσο αμερικανική όσο και αυστραλιανή.

Δεν είναι θρησκευόμενος άνθρωπος, ούτε και άθεος, έχοντας χαρακτηρισθεί «μαχητικός αγνωστικιστής» εξαιτίας του συνθήματός του «Δεν γνωρίζω, και ούτε κι εσύ γνωρίζεις!» (ενν. το εάν υπάρχει Θεός ή όχι).

### Αμπελώνας και κρασί
Ο Σμιντ και η σύζυγός του κατέχουν και λειτουργούν τη «Maipenrai Vineyard and Winery», ένα μικρό οινοποιείο με δικό του αμπελώνα που δημιούργησαν το έτος 2000 στο μικρό χωριό Σάτον κοντά στην Καμπέρα. Ο αμπελώνας έχει έκταση 11 στρέμματα και δίνει αποκλειστικά σταφύλια της ποικιλίας «πινό νουάρ», με το κρασί να έχει λάβει θετικές κριτικές. Στην τελετή απονομής των Βραβείων Νόμπελ στη Στοκχόλμη το 2011, ο Σμιντ μπόρεσε να δωρίσει στον Βασιλέα Κάρολο-Γουσταύο της Σουηδίας ένα μπουκάλι κρασί δικής του παραγωγής. Μάλιστα το 2013 διορίσθηκε στο Δ.Σ. του ομοσπονδιακού κρατικού Αυστραλιανού Ινστιτούτου Οινολογικών Ερευνών.

## Παραπομπές


## Εξωτερικοί σύνδεσμοι
* 

Κατηγορία:Αμερικανοί αστρονόμοι
Κατηγορία:Αστροφυσικοί
Κατηγορία:Αυστραλοί επιστήμονες
Κατηγορία:Αυστραλοί φυσικοί
Κατηγορία:Βραβευμένοι με Νόμπελ Φυσικής
Κατηγορία:Αμερικανοί νομπελίστες
Κατηγορία:Αμερικανοί γερμανικής καταγωγής
Κατηγορία:Εταίροι της Βασιλικής Εταιρείας
Κατηγορία:Απόφοιτοι του Πανεπιστημίου Χάρβαρντ
Κατηγορία:Αγνωστικιστές
Κατηγορία:Λήμματα που περιέχουν βιντεοκλίπ